Nog ŉ toeris in SA beroofArgieffoto: Nico Strydom Skaars ŉ paar dae nadat ŉ bus vol Nederlandse toeriste op hul toerbus in Johannesburg beroof is, is nóg ŉ buitelandse toeris in haar hotelkamer in Limpopo beroof. Lt.kol. Moatshe Ngoepe, provinsiale polisiewoordvoerder van Limpopo, het Vrydag aan Maroela Media gesê die vrou, in haar 40’s, is Donderdag in die vroeë oggendure by ŉ plaaslike hotel in Haenertsburg buite Tzaneen beroof. “Onbekende verdagtes het toegang tot die buitegeboue van die hotel verkry en terwyl hulle daar was, het hulle by vier eenhede ingebreek,” het Ngoepe gesê. Ngoepe het gesê die toeris het in een van die eenhede geslaap en die ander drie was leeg. “Hulle het in die vrou se kamer ŉ tabletrekenaar, ŉ verkyker, ŉ kamera, tekkies, klere, grimering en reisdokumente geroof. Die vrou is nie tydens die voorval beseer nie.” Drie plasmatelevisies is uit die ander kamers gesteel. Volgens Ngoepe ondersoek die hotel in Haenertsburg net ŉ saak van inbraak en diefstal, aangesien die toeris nie ŉ verklaring wou aflê om die polisie in staat te stel om ŉ saak van sakeroof te ondersoek nie. Hy het gesê teenstrydig met ander mediaberigte, was daar net een toeris in die kamer. Maroela Media het vroeër berig die 36 Nederlandse toeriste, meestal bejaardes, is Sondag in hul toerbus oorval kort nadat hulle by die OR Tambo-lughawe geland het vir ŉ 22 dae lange toer deur die land. Die toeriste was onderweg na ŉ lodge toe die busbestuurder glo gedwing is om stil te hou deur ŉ man wat vermoedelik ŉ gemerkte polisievoertuig gery en ŉ polisie-uniform aangehad het. Daarna het vyf verdagtes in siviele kleredrag op die bus geklim en die toeriste van hul persoonlike items asook bagasie beroof. Twee toeriste is tydens die voorval beseer en moes na ŉ hospitaal geneem word vir behandeling. Fikile Mbalula, die minister van polisie, het Dinsdag die aanval op toeriste veroordeel. Hy het gesê toerisme is deel van die land se ekonomiese drywers, verskaf werk en moet beskerm word. “Deel hiervan is om te verseker dat ons toeriste nie net veilig hier voel nie, maar ook is. Ek versoek ŉ swaar straf vir diegene wat hiervoor verantwoordelik is,” het hy gesê.